b'\n_START_ARTICLE_\nJana Str\xc5\xbeinar\n_START_SECTION_\n\xc5\xbdivljenje\n_START_PARAGRAPH_\nRodila se je 14. septembra 1963 na Hotavljah v Poljanski dolini. Osnovno \xc5\xa1olo je obiskovala v Gorenji vasi, gimnazijo pa v \xc5\xa0kofji Loki. \xc5\xbde v mladih letih je izdelovala lutke. Njena prva lutkova predstava je nosila ime Mala \xc4\x8darovnica in je bila priredba pravljice z istim naslovom. Leta 1987 ji je Ministrstvo za kulturo potrdilo status samostojne kulturne delavke. Leta 2000 je ustanovila Zavod za izvedbo pravlji\xc4\x8dnih projektov z imenom Mavri\xc4\x8dno gledali\xc5\xa1\xc4\x8de, v okviru katerega izdaja knjige in (po)ustvarja.\n_START_SECTION_\nDelo\n_START_PARAGRAPH_\nNjena dela so kratke sodobne pravljice v katerih opisuje Vilinski svet. Glavne knji\xc5\xbeevne osebe so: \xc4\x8darovnice, pal\xc4\x8dki, \xc5\xa1kratje, povodni mo\xc5\xbe ... Kratke sodobne pravljice je objavila v slikani\xc5\xa1ki knji\xc5\xbeni obliki: Kapljica, 1989, (fotografije: Hani Cankar Simon\xc4\x8di\xc4\x8d); Povodnjak in Makov \xc5\xa1krat, 1990, (fotografije: Hani Cankar Simon\xc4\x8di\xc4\x8d); Zaljubljeni zmaj, 1990, (fotografije: Du\xc5\xa1an Arzen\xc5\xa1ek); Morjanka, 1994, (fotografije: Du\xc5\xa1an Arzen\xc5\xa1ek); Za\xc4\x8darane ro\xc5\xbeice prijazne \xc4\x8darovnice, 1999; Zaljubljeni zmaj, 1999, (fotografije: Damijan \xc4\x8ce\xc4\x8d); Vilinka, 2004, (fotografije: Du\xc5\xa1an Moll); Pravljica o brezi, 2006, (fotografije: Zvonka Ton\xc4\x8dka Sim\xc4\x8di\xc4\x8d); obse\xc5\xbeno sodobno pravljico Mavri\xc4\x8dni svet ljubezni, 1994, je ilustrirala Elga Tu\xc5\xa1ar. V okviru Mavri\xc4\x8dnega gledali\xc5\xa1\xc4\x8da prireja predstave za otroke (uprizarja svoja dela) in z njimi nastopa po Sloveniji in zamejstvu. Najpogostej\xc5\xa1e knji\xc5\xbeevne osebe so: Bargufi, mra\xc4\x8dnjaki \xc4\x8drnjaki (npr. Butko Tupko, kruti Krutko in naduti Nadutko), o\xc5\xbeivljena narava (drevesa), pravlji\xc4\x8dna bitja (vile in vilenjaki), telebana Bumbo in Dumbo itn.'